KOMISIJOS SPRENDIMAS
2005 vasario 11 d.
nustatantis lėšų Reglamento (EB) Nr. 2182/2002 13 ir 14 straipsniuose nurodytų veiksmų finansavimui iš Bendrijos tabako fondo preliminarų paskirstymą valstybėms narėms 2005 metais
(pranešta dokumentu Nr. K(2005) 331)
(2005/129/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 2075/92 dėl bendro žaliavinio (1) tabako rinkos organizavimo, ypač į jo 14 a straipsnį,
kadangi:
(1)
2002 m. gruodžio 6 d. Komisijos reglamento (EB) Nr. 2182/2002, nustatančio išsamias Tarybos reglamento (EEB) Nr. 2075/92 taikymo taisykles Bendrijos tabako fondui (2), 13 ir 14 straipsniuose yra numatytos priemonės, skatinančios keisti tabako gamybą. Minėtos priemonės turi būti finansuojamos iš Reglamento (EEB) Nr. 2075/92 13 straipsniu sukurto Bendrijos tabako fondo.
(2)
2005 m. Bendrijos tabako fondui iš viso skirta 28,8 mln. eurų suma, kurios 50 % turėtų būti naudojama specifinėms priemonėms, padedančioms tabako gamintojams pereiti prie kitų kultūrų gamybos arba kitokios darbo vietas kuriančios ekonominės veiklos ir su tam skirtiems tyrimams finansuoti.
(3)
Todėl būtina nustatyti preliminarų turimų lėšų paskirstymą suinteresuotoms valstybėms narėms laikantis Reglamento (EB) Nr. 2182/2002 17 straipsnio 2 dalies.
(4)
Šiame sprendime numatytos priemonės atitinka Tabako vadybos komiteto nuomonę,
PRIĖMĖ ŠĮ SPRENDIMĄ:
Pirmasis straipsnis
Reglamento (EB) Nr. 2182/2002 13 ir 14 straipsniuose nurodytų priemonių finansavimo iš Bendrijos tabako fondo preliminarus paskirstymas valstybėms narėms 2005 metams yra pateikiamas šio sprendimo priede.
2 straipsnis
Šis sprendimas skirtas valstybėms narėms.
Priimta Briuselyje, 2005 m. vasario 11 d.